CELEX: 32020D1131
Language: el
Date: 2020-07-30 00:00:00
Title: Απόφαση (ΚΕΠΠΑ) 2020/1131 του Συμβουλίου της 30ής Ιουλίου 2020 σχετικά με την έναρξη της συμβουλευτικής αποστολής ΚΠΑΑ της Ευρωπαϊκής Ένωσης στην Κεντροαφρικανική Δημοκρατία (EUAM RCA)

31.7.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 247/16
               
            
         ΑΠΟΦΑΣΗ (ΚΕΠΠΑ) 2020/1131 ΤΟΥ ΣΥΜΒΟΥΛΙΟΥ
         της 30ής Ιουλίου 2020
         σχετικά με την έναρξη της συμβουλευτικής αποστολής ΚΠΑΑ της Ευρωπαϊκής Ένωσης στην Κεντροαφρικανική Δημοκρατία (EUAM RCA)
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για την Ευρωπαϊκή Ένωση και ιδίως το άρθρο 42 παράγραφος 4 και το άρθρο 43 παράγραφος 2,
         Έχοντας υπόψη την απόφαση (ΚΕΠΠΑ) 2019/2110 του Συμβουλίου, της 9ης Δεκεμβρίου 2019, σχετικά με τη συμβουλευτική αποστολή ΚΠΑΑ της Ευρωπαϊκής Ένωσης στην Κεντροαφρικανική Δημοκρατία (EUAM RCA) (1),
         Έχοντας υπόψη την πρόταση του Ύπατου Εκπροσώπου της Ένωσης για θέματα εξωτερικής πολιτικής και πολιτικής ασφαλείας,
         Εκτιμώντας τα ακόλουθα:
         
                     (1)
                  
                  
                     Στις 9 Δεκεμβρίου 2019, το Συμβούλιο εξέδωσε την απόφαση (ΚΕΠΠΑ) 2019/2110 σχετικά με τη συμβουλευτική αποστολή ΚΠΑΑ της Ευρωπαϊκής Ένωσης στην Κεντροαφρικανική Δημοκρατία (EUAM RCA).
                  
               
                     (2)
                  
                  
                     Στις 18 Ιουνίου 2020, η Επιτροπή Πολιτικής και Ασφάλειας (ΕΠΑ) συμφώνησε ότι το σχέδιο επιχειρήσεων (OPLAN) για την EUAM RCA θα πρέπει να εγκριθεί.
                  
               
                     (3)
                  
                  
                     Κατόπιν της σύστασης του διοικητή μη στρατιωτικής επιχείρησης και της επίτευξης της αρχικής επιχειρησιακής δυνατότητας από την EUAM RCA, η αποστολή θα πρέπει να ξεκινήσει στις 9 Αυγούστου 2020 για περίοδο δύο ετών.
                  
               
                     (4)
                  
                  
                     Στην απόφαση (ΚΕΠΠΑ) 2019/2110 προβλέφτηκε δημοσιονομικό ποσό αναφοράς ύψους 7 100 000 EUR για την κάλυψη των σχετικών με την EUAM RCA εξόδων κατά τους πρώτους έξι μήνες μετά την έναρξη ισχύος της εν λόγω απόφασης. Με την απόφαση (ΚΕΠΠΑ) 2020/664 του Συμβουλίου (2) παρατάθηκε η ισχύς του δημοσιονομικού ποσού αναφοράς έως τις 8 Αυγούστου 2020. Θα πρέπει να προβλεφθεί πρόσθετο ποσό αναφοράς που θα καλύπτει την περίοδο από την έναρξη της αποστολής έως τις 8 Αυγούστου 2022.
                  
               
                     (5)
                  
                  
                     Η EUAM RCA θα πρέπει να διαθέτει μονάδα σχεδιασμού για τον προσδιορισμό και την υλοποίηση σχεδίων σε τομείς που σχετίζονται με την EUAM RCA και προς υποστήριξη των στόχων της.
                  
               
                     (6)
                  
                  
                     Η απόφαση (ΚΕΠΠΑ) 2019/2110 θα πρέπει επομένως να τροποποιηθεί αναλόγως.
                  
               
                     (7)
                  
                  
                     Η EUAM RCA θα διεξαχθεί στα πλαίσια κατάστασης που ενδέχεται να επιδεινωθεί και να εμποδίσει την επίτευξη των στόχων της εξωτερικής δράσης της Ένωσης, όπως εκτίθενται στο άρθρο 21 της Συνθήκης για την Ευρωπαϊκή Ένωση,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Εγκρίνεται το OPLAN για την EUAM RCA.
         
         
            Άρθρο 2
            Η EUAM RCA αρχίζει στις 9 Αυγούστου 2020.
         
         
            Άρθρο 3
            Ο διοικητής μη στρατιωτικών επιχειρήσεων της EUAM RCA εξουσιοδοτείται, με άμεση ισχύ, να αρχίσει την εκτέλεση της αποστολής.
         
         
            Άρθρο 4
            Η απόφαση (ΚΕΠΠΑ) 2019/2110 τροποποιείται ως εξής:
            
                        1)
                     
                     
                        Το άρθρο 13 παράγραφος 1 αντικαθίσταται από το ακόλουθο κείμενο:
                        
                           «1.   Το ποσό δημοσιονομικής αναφοράς που προορίζεται να καλύψει τις δαπάνες που σχετίζονται με την EUAM RCA για την περίοδο από τις 9 Δεκεμβρίου 2019 έως τις 8 Αυγούστου 2022 ανέρχεται σε 30 352 481,10 EUR. Το ποσό δημοσιονομικής αναφοράς για οποιαδήποτε μετέπειτα περίοδο αποφασίζεται από το Συμβούλιο.».
                        
                     
                  
                        2)
                     
                     
                        Παρεμβάλλεται το ακόλουθο άρθρο:
                        
                           «Άρθρο 13α
                           Μονάδα σχεδιασμού
                           
                              1.   Η EUAM RCA διαθέτει μονάδα σχεδιασμού για τον προσδιορισμό και την υλοποίηση σχεδίων. Κατά περίπτωση, η EUAM RCA διευκολύνει και παρέχει συμβουλές όσον αφορά σχέδια που υλοποιούνται από κράτη μέλη και από τρίτα κράτη, υπό την ευθύνη τους, σε τομείς που συνδέονται με την EUAM RCA και προάγουν τους στόχους της.
                           
                           
                              2.   Με την επιφύλαξη της παραγράφου 3, η EUAM RCA μπορεί να προσφεύγει σε χρηματοδοτικές συνεισφορές των κρατών μελών ή τρίτων κρατών για την υλοποίηση σχεδίων που θεωρείται ότι συμπληρώνουν κατά τρόπο συνεκτικό τις άλλες δράσεις της EUAM RCA, εφόσον το σχέδιο:
                              
                                          α)
                                       
                                       
                                          προβλέπεται στο δημοσιονομικό δελτίο της παρούσας απόφασης ή
                                       
                                    
                                          β)
                                       
                                       
                                          έχει ενσωματωθεί κατά τη διάρκεια της εντολής με τροποποίηση του δημοσιονομικού δελτίου κατόπιν αιτήσεως του αρχηγού αποστολής.
                                       
                                    Η EUAM RCA συνάπτει συμφωνία με τα συνεισφέροντα κράτη, στην οποία ρυθμίζονται, ιδίως, οι ειδικές διαδικασίες για την εξέταση κάθε καταγγελίας τρίτων περί ζημιών που προκαλούνται εξαιτίας πράξεων ή παραλείψεων της EUAM RCA κατά τη χρησιμοποίηση των κεφαλαίων που τίθενται στη διάθεσή της από τα εν λόγω κράτη. Τα συνεισφέροντα κράτη δεν μπορούν επ’ ουδενί να καθιστούν υπεύθυνους την Ένωση ή τον ΥΕ για πράξεις ή παραλείψεις της EUAM RCA κατά τη χρησιμοποίηση των χορηγηθέντων από τα εν λόγω κράτη κεφαλαίων.
                           
                           
                              3.   Οι χρηματοδοτικές συνεισφορές τρίτων κρατών προς τη μονάδα σχεδιασμού υπόκεινται στην αποδοχή της ΕΠΑ.».
                           
                        
                     
                  
         
            Άρθρο 5
            Η παρούσα απόφαση αρχίζει να ισχύει από την ημερομηνία της έκδοσής της.
         
         
            Βρυξέλλες, 30 Ιουλίου 2020.
            
               
                  Για το Συμβούλιο
               
               
                  Ο Πρόεδρος
               
               M. ROTH
            
         
         
            (1)  ΕΕ L 318 της 10.12.2019, σ. 141.
         
            (2)  Απόφαση (ΚΕΠΠΑ) 2020/664 του Συμβουλίου, της 18ης Μαΐου 2020, για την τροποποίηση της απόφασης (ΚΕΠΠΑ) 2019/2110 σχετικά με τη συμβουλευτική αποστολή ΚΠΑΑ της Ευρωπαϊκής Ένωσης στην Κεντροαφρικανική Δημοκρατία (EUAM RCA) (ΕΕ L 157 της 19.5.2020, σ. 3).